Κανονισμός (ΕΚ) αριθ. 2236/2002 του Συμβουλίου της 10ης Δεκεμβρίου 2002 σχετικά με τις χρηματοδοτικές συνεισφορές της Κοινότητας στο διεθνές ταμείο για την Ιρλανδία (2003-2004) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308, την πρόταση της Επιτροπής, τη γνώμη του Ευρωπαϊκού Κοινοβουλίου(1), Εκτιμώντας τα ακόλουθα: (1) Το διεθνές ταμείο για την Ιρλανδία (στο εξής αναφερόμενο ως "ταμείο") ιδρύθηκε το 1986 με τη συμφωνία της 18ης Σεπτεμβρίου 1986, μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και Βορείου Ιρλανδίας, σχετικά με το διεθνές ταμείο για την Ιρλανδία (στο εξής αναφερόμενη ως "συμφωνία"), με σκοπό την προώθηση της οικονομικής και κοινωνικής προόδου και την ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία, υλοποιώντας έναν από τους δεδηλωμένους στόχους της αγγλοϊρλανδικής συμφωνίας της 15ης Νοεμβρίου 1985. (2) Από το 1989 έως το 1995, χορηγήθηκε το ποσό των 15 εκατομμυρίων Ecu ετησίως, για τη στήριξη σχεδίων του ταμείου, τα οποία είχαν αυθεντική συμπληρωματική επίπτωση στις συγκεκριμένες περιοχές. (3) Σύμφωνα με τον κανονισμό (ΕΚ) αριθ. 2687/94 του Συμβουλίου, της 31ης Οκτωβρίου 1994, σχετικά με τις χρηματοπιστωτικές συνεισφορές της Κοινότητας στο διεθνές ταμείο για την Ιρλανδία(2), για καθένα από τα έτη 1995, 1996 και 1997, διατέθηκε από τον κοινοτικό προϋπολογισμό το ποσό των 20 εκατομμυρίων Ecu. (4) Σύμφωνα με τον κανονισμό (ΕΚ) αριθ. 2614/97 του Συμβουλίου, της 15ης Δεκεμβρίου 1997, σχετικά με τις κοινοτικές χρηματοδοτικές συνεισφορές στο διεθνές ταμείο για την Ιρλανδία(3), για καθένα από τα έτη 1998 και 1999, διατέθηκε από τον προϋπολογισμό της Κοινότητας το ποσό των 17 εκατομμυρίων Ecu. (5) Σύμφωνα με τον κανονισμό (ΕΚ) αριθ. 214/2000 του Συμβουλίου, της 24ης Ιανουαρίου 2000, σχετικά με τις χρηματοδοτικές συνεισφορές της Κοινότητας στο διεθνές ταμείο για την Ιρλανδία(4), για καθένα από τα έτη 2000, 2001 και 2002, διατέθηκε το ποσό των 15 εκατομμυρίων ευρώ από τον προϋπολογισμό της Κοινότητας. (6) Οι αξιολογήσεις που διενεργήθηκαν, σύμφωνα με το άρθρο 5 του κανονισμού (ΕΚ) αριθ. 214/2000, επιβεβαίωσαν την ανάγκη περαιτέρω στήριξης των δραστηριοτήτων του ταμείου, και παράλληλης ενίσχυσης της συνέργειας των στόχων και του συντονισμού με τις παρεμβάσεις των κοινοτικών διαρθρωτικών ταμείων, ιδίως με το ειδικό πρόγραμμα για την ειρήνη και τη συμφιλίωση στη Βόρειο Ιρλανδία και στις μεθοριακές κομητείες της Ιρλανδίας (εφεξής "πρόγραμμα Peace"). (7) Ο κανονισμός (EΚ) αριθ. 214/2000 παύει να ισχύει στις 31 Δεκεμβρίου 2002. (8) Η ειρηνευτική διαδικασία στη Βόρειο Ιρλανδία απαιτεί να συνεχισθεί η παροχή στήριξης εκ μέρους της Κοινότητας στο ταμείο και πέραν της ημερομηνίας αυτής. (9) Κατά τη σύνοδό του, της 24ης και 25ης Μαρτίου 1999, στο Βερολίνο, το Ευρωπαϊκό Συμβούλιο αποφάσισε ότι το πρόγραμμα Peace θα πρέπει να συνεχισθεί για μια πενταετία, ήτοι από το 2000 έως το 2004, με συνολική κοινοτική συνεισφορά ύψους 500 εκατομμυρίων ευρώ. (10) Η κοινοτική συνεισφορά στο ταμείο θα πρέπει, κατά τα έτη 2003 και 2004, να λάβει τη μορφή οικονομικών συνεισφορών, τερματιζόμενη ούτως ταυτόχρονα με το πρόγραμμα Peace. (11) Όσον αφορά την κατανομή της κοινοτικής συνεισφοράς, το ταμείο θα πρέπει να δίδει προτεραιότητα στα σχέδια διασυνοριακής ή διακοινοτικής φύσεως, κατά τρόπο που να συμπληρώνονται οι δραστηριότητες που χρηματοδοτούνται από το πρόγραμμα Peace κατά το διάστημα 2000 έως 2004. (12) Σύμφωνα με τη συμφωνία, όλοι οι συνεισφέροντες οικονομικά στο ταμείο συμμετέχουν ως παρατηρητές στις συνεδριάσεις του διοικητικού συμβουλίου του ταμείου (εφεξής "διοικητικό συμβούλιο"). (13) Είναι ζωτικής σημασίας να εξασφαλισθεί ο κατάλληλος συντονισμός μεταξύ των δραστηριοτήτων του ταμείου και εκείνων που χρηματοδοτούνται από τα κοινοτικά διαρθρωτικά ταμεία βάσει του άρθρου 159 της συνθήκης, ιδίως βάσει του προγράμματος Peace. (14) Η παρεχόμενη από το ταμείο στήριξη θα θεωρηθεί αποτελεσματική μόνο στο βαθμό που θα παράγει διαρκή οικονομική και κοινωνική βελτίωση και που δεν θα χρησιμοποιείται για να αντικαταστήσει άλλες δημόσιες ή ιδιωτικές δαπάνες. (15) Πριν από την 1η Απριλίου 2004, θα πρέπει να διενεργηθεί αξιολόγηση που να περιλαμβάνει επισκόπηση των επιδόσεων του ταμείου και αποτίμηση της ανάγκης για περαιτέρω κοινοτική στήριξη. (16) Ποσό δημοσιονομικής αναφοράς, κατά την έννοια του σημείου 34 της διοργανικής συμφωνίας, της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη βελτίωση της διαδικασίας προϋπολογισμού(5), εγγράφεται στον παρόντα κανονισμό, για όλη τη διάρκεια του προγράμματος, χωρίς να θίγονται οι αρμοδιότητες της αρμόδιας για τον προϋπολογισμό αρχής, όπως καθορίζονται στη συνθήκη. Το ποσό της κοινοτικής συνεισφοράς προς το Ταμείο θα πρέπει να ανέρχεται σε 15 εκατομμύρια ευρώ για καθένα από τα έτη 2003 και 2004, εκφραζόμενο σε τρέχουσες αξίες. (17) Η στήριξη αυτή θα συμβάλει στην ενίσχυση της αλληλεγγύης μεταξύ των κρατών μελών και μεταξύ των λαών τους. (18) Η συνθήκη δεν προβλέπει, για την έκδοση του παρόντος κανονισμού, άλλες εξουσίες πέραν εκείνων που ορίζονται στο άρθρο 308, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Με την επιφύλαξη της ετήσιας διαδικασίας του προϋπολογισμού και σύμφωνα με τη δεύτερη παράγραφο του σημείου 34 της διοργανικής συμφωνίας, της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού, χορηγείται ετήσια συνεισφορά 15 εκατομμυρίων ευρώ στο ταμείο, για καθένα από τα έτη 2003 και 2004, ποσό που συμποσούται, σε συνολική συνεισφορά 30 εκατομμυρίων ευρώ. Άρθρο 2 Η συνεισφορά χρησιμοποιείται από το ταμείο σύμφωνα με τη συμφωνία βάσει της οποίας συστάθηκε το ταμείο, ενώ δίδεται προτεραιότητα στα σχέδια διασυνοριακού ή διακοινοτικού χαρακτήρα, κατά τρόπο που να συμπληρώνονται οι δραστηριότητες που χρηματοδοτούνται από τα κοινοτικά διαρθρωτικά ταμεία, ιδίως οι δραστηριότητες του προγράμματος Peace. Η συνεισφορά χρησιμοποιείται κατά τρόπο που να παράγει διαρκή και σταθερή οικονομική και κοινωνική βελτίωση των συγκεκριμένων περιοχών. Δεν χρησιμοποιείται για να αντικαταστήσει άλλες δημόσιες ή ιδιωτικές δαπάνες. Άρθρο 3 Η Επιτροπή αντιπροσωπεύει την Κοινότητα ως παρατηρητής στις συνεδριάσεις του διοικητικού συμβουλίου. Το ταμείο αντιπροσωπεύεται, με την ιδιότητα του παρατηρητή, στις συνεδριάσεις της επιτροπής παρακολούθησης του προγράμματος Peace, και, οσάκις ενδείκνυται, στις άλλες παρεμβάσεις των κοινοτικών διαρθρωτικών ταμείων. Άρθρο 4 Η Επιτροπή προωθεί τον συντονισμό, σε όλα τα επίπεδα, μεταξύ του διοικητικού συμβουλίου και των υπαλλήλων του ταμείου, αφενός, και των διαχειριστικών οργάνων που έχουν συσταθεί βάσει των οικείων παρεμβάσεων των κοινοτικών διαρθρωτικών ταμείων, αφετέρου, ιδίως βάσει του προγράμματος Peace. Άρθρο 5 Η Επιτροπή, σε συνεργασία με το διοικητικό συμβούλιο, καθορίζει τις κατάλληλες διαδικασίες δημοσιότητας και ενημέρωσης, προκειμένου να δημοσιοποιείται η συμμετοχή της Κοινότητας στα σχέδια που χρηματοδοτούνται από το ταμείο. Άρθρο 6 Το αργότερο μέχρι τις 31 Μαρτίου 2004, η Επιτροπή υποβάλει έκθεση στην αρμόδια για τον προϋπολογισμό αρχή, στην οποία αξιολογούνται τα αποτελέσματα των δραστηριοτήτων του Ταμείου και εκτιμάται η ανάγκη να συνεχισθούν οι συνεισφορές και πέραν του 2004, λαμβανομένων υπόψη των εξελίξεων που εμφανίζει η ειρηνευτική διαδικασία στη Βόρειο Ιρλανδία. Η έκθεση αυτή περιλαμβάνει, μεταξύ άλλων, τα εξής: α) επισκόπηση των δραστηριοτήτων του ταμείου· β) κατάλογο των σχεδίων που έλαβαν ενίσχυση· γ) αξιολόγηση της φύσεως και των επιπτώσεων των δραστηριοτήτων του ταμείου, ιδίως σε σχέση με τους στόχους του και τα κριτήρια που ορίζονται στα άρθρα 2 και 8· δ) αξιολόγηση της δράσης του ταμείου όσον αφορά τη συνεργασία και τον συντονισμό μεταξύ των παρεμβάσεων των κοινοτικών διαρθρωτικών ταμείων, λαμβανομένων υπόψη ιδίως των υποχρεώσεων βάσει των άρθρων 3, 4 και 5· ε) παράρτημα με τα αποτελέσματα των επαληθεύσεων και των ελέγχων που διενήργησε η Επιτροπή σύμφωνα με την αναφερόμενη στο άρθρο 7 ανάληψη υποχρέωσης. Άρθρο 7 Η Επιτροπή διαχειρίζεται τις συνεισφορές. Με την επιφύλαξη αξιολόγησης των οικονομικών αναγκών του ταμείου, η ετήσια συνεισφορά καταβάλλεται, κανονικά, σε δόσεις, ως εξής: α) διενεργείται πρώτη προκαταβολή ύψους 40 % αφού η Επιτροπή λάβει τη γραπτή δέσμευση, υπογραφόμενη από τον πρόεδρο του διοικητικού συμβουλίου, σύμφωνα με την οποία το ταμείο θα συμμορφωθεί με τους όρους υπό τους οποίους, σύμφωνα με τον παρόντα κανονισμό, χορηγείται η συνεισφορά· β) διενεργείται δεύτερη προκαταβολή ύψους 40 % έξι μήνες αργότερα· γ) γίνεται η τελική πληρωμή του υπολοίπου 20 % αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του ταμείου και τους ελεγμένους λογαριασμούς για το συγκεκριμένο έτος. Εάν η αναφερόμενη στο δεύτερο εδάφιο αξιολόγηση οδηγήσει στο συμπέρασμα ότι, κατά την κρίσιμη ημερομηνία, οι οικονομικές ανάγκες του ταμείου δεν δικαιολογούν την πληρωμή μιας από τις εν λόγω δόσεις, η σχετική πληρωμή αναστέλλεται μέχρις ότου η Επιτροπή συμπεράνει ότι αυτή είναι δικαιολογημένη, βάσει νέων στοιχείων που διαβιβάσθηκαν από το ταμείο. Άρθρο 8 Η αναφερόμενη στο άρθρο 1 συνεισφορά τελεί υπό τον όρο ότι, στην περίπτωση ορισμένης ενέργειας η οποία λαμβάνει ή πρόκειται να λάβει οικονομική ενίσχυση βάσει παρέμβασης των κοινοτικών διαρθρωτικών ταμείων, το ταμείο μπορεί να συνεισφέρει για την ενέργεια αυτή μόνον εφόσον το ποσό που προκύπτει όταν ο αριθμός που αντιπροσωπεύει το 40 % του ποσού της συνεισφοράς του ταμείου προστίθεται στον αριθμό που αντιπροσωπεύει το ποσό της λαμβανόμενης από τα κοινοτικά διαρθρωτικά ταμεία ενίσχυσης, δεν υπερβαίνει το 75 % του συνολικού επιλέξιμου κόστους της εν λόγω ενέργειας. Άρθρο 9 Ο παρών κανονισμός αρχίζει να ισχύει την 1η Ιανουαρίου 2003. Λήγει στις 31 Δεκεμβρίου 2004. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Δεκεμβρίου 2002.

[Source: multi_eurlex | Tokens: 8777]